Huoltovarmuuskeskuksen ja työeläkevakuutusyhtiö Ilmarisen omistama raakaöljytankkeri Mastera myytiin ruotsalaiselle SEB-pankin tytäryhtiölle huhtikuun lopussa.

Öljytankkeri Masteran uusi omistaja on SEB Leasing Oy, jonka emoyhtiö on ruotsalainen finanssijätti Skandinaviska Enskilda Banken. Eeva Sumiloff, Fortum Oyj

Mastera-tankkeri on ainoa säännöllisesti raakaöljyä Suomeen tuova säiliöalus, ja se on määritelty Suomen huoltovarmuuden kannalta tärkeäksi alukseksi. Kaupan myötä ruotsalaisomistaja määrää kriisitilanteessa Masteran tehtävät.

-Mastera tuo raakaöljyä Venäjän satamista. Kriisitilanteen varalta Suomeen on varastoitu tuontipolttoaineita viiden kuukauden käyttöä vastaava määrä, Huoltovarmuuskeskuksen varautumispäällikkö Jukka Etelävuori sanoo.

”Vaikea väite”

Iltalehti kysyi Masteran myynnistä tapaamisessa Huoltovarmuuskeskuksen edustajien kanssa. Toimittajan toteamus ”Tietojeni mukaan Mastera on myyty” hämmentää Huoltovarmuuskeskuksen varautumispäällikön Jukka Etelävuoren.

-Nyt tuli vaikea väite. Minun pitää pyytää asiasta vastaava henkilö paikalle, varautumispäällikkö Etelävuori toteaa.

Hetken kuluttua Huoltovarmuuskeskuksen varatoimitusjohtaja Asko Harjula astuu neuvotteluhuoneeseen. Esitän saman kysymyksen.

-En voi kommentoida. Alusrekisteristä asia toki selviää, varatoimitusjohtaja Harjula sanoo.

”Liikesalaisuus”

Liikenne- ja viestintäviraston valvontaviranomaisen Traficomin ylläpitämä alusrekisteri kertoo asian: Masteran uusi omistaja on SEB Leasing Oy, jonka emoyhtiö on ruotsalainen finanssijätti Skandinaviska Enskilda Banken. Omistajavaihdos tapahtui 29.4.2019

Miksi kaupasta ei ole tiedotettu, vaikka valtion Huoltovarmuuskeskus oli toinen Mastera-tankkerin omistajista, Huoltovarmuuskeskuksen varatoimitusjohtaja Asko Harjula.

-Se on liikesalaisuus, Harjula vastaa lyhyesti.

Huoltovarmuuskeskus on työ- ja elinkeinoministeriön hallinnonalan laitos, jonka tehtävänä on maan huoltovarmuuden ylläpitämiseen ja kehittämiseen liittyvä suunnittelu ja operatiivinen toiminta.

Omistaja määrää

Neste Oil myi Mastera-tankkerin vuonna 2013 Huoltovarmuuskeskuksen ja Ilmarisen omistamille yhtiöille. Talouselämä-lehti arvioi vuonna 2003 valmistuneen Masteran silloiseksi kauppahinnaksi noin 31 miljoonaa euroa.

Mastera tuo lähes kaiken Suomessa jalostettavan raakaöljyn Venäjältä. 250-metrinen tankkeri hakee öljyn Primorskin ja Ust-Lugan satamista ja purkaa lastinsa Nesteen jalostamoilla Porvoon Kilpilahdessa ja Naantalissa.

Entä jos pitkäaikainen kriisi yllättää ja alus on ulkomaalaisomistuksessa, kuka määrää laivan liikkeistä?

-Jos alus on ruotsalaisessa omistuksessa, niin tietenkin omistaja päättää, missä laiva kulkee ja mitä se kuljettaa, Huoltovarmuuskeskuksen varatoimitusjohtaja Asko Harjula sanoo.

Varautumispäällikkö Jukka Etelävuori muistuttaa, että vakavan kriisin vallitessa Suomi ei olisi välttämättä ilman raakaöljyä kuljettavaa tankkeria.

-Neste voi kriisitilanteen sattuessa vuokrata tankkereita kuljettamaan tuontipolttoainetta Suomeen. Maailman merillä on kyllä vuokrattavia aluksi yllin kyllin. Lisäksi meillä on varastossa raakaöljyä puolen vuoden tarpeiksi.

-Mieluusti omistaisimme huoltovarmuudelle tärkeitä laivoja mahdollisimman paljon, mutta Suomessa toimitaan markkinatalouden sääntöjen mukaan, Jukka Etelävuori sanoo.

Ajankohta kummastuttaa

Masteralla työskentelevä Merimies-Unionin pääluottamusmies Turo Ihalainen näkee, että Suomen huoltovarmuuden kannalta erittäin tärkeän tankkerin myyminen ulkomaiseen omistukseen on hyvin kyseenalaista.

-Kuuluvatko raakaöljytankkerit enää Suomen huoltovarmuuteen? Oliko tämä Sipilän hallituksen yksityisajattelua vai pysyvä ratkaisu? Merimiehet huutavat liikenneministeri Sanna Marinin ja pääministeri Antti Rinteen perään, Turo Ihalainen sanoo.

Merimiesten keskuudessa kummastusta on herättänyt myös kaupan ajankohta. Masteran henkilökunta sai kuulla uudesta ruotsalaisomistajasta SEB-pankista toukokuussa. Silloinen liikenneministeri Anne Berner oli valittu saman pankin hallituksen jäseneksi maaliskuun lopulla.

Merimies-Unionin pääluottamusmies Turo Ihalainen kantaa huolta ammattikuntansa tulevaisuudesta. Juha Granath

Neste tilannut kaksi uutta

Neste ilmoitti heinäkuussa tilanneensa Etelä-Koreasta kaksi uutta aframax-luokan säiliöalusta. Ne valmistuvat vuonna 2021 ja korvaavat sekä ruotsalaisomistukseen siirtyneen Masteran että Nesteen käyttämän bermudalaisyhtiön nimissä seilaavan Stena Artican.

-Nesteen uusien tankkerien on määrä tulla osaksi Suomen huoltovarmuutta, varautumispäällikkö Etelävuori sanoo.

Neste-konserni on myös kertonut, että se ei lähde uudelleen varustamotoimintaan vaan laivoille haetaan ulkopuolinen omistaja ja ”tarkoituksenmukainen rahoitus”.

-Huoltovarmuuskeskus ei lähde rahoittamaan näitä aluksia. Uskon että Neste rahoittaa ne itse, yhtiöllä menee sen verran hyvin, varatoimitusjohtaja Asko Harjula sanoo.

”Onhan tässä riski”

Merimies-Unionin pääluottamusmies Turo Ihalainen kantaa huolta myös ammattikuntansa tulevaisuudesta. Voimassa oleva sopimus takaa, että Huoltovarmuuskeskuksen ja Ilmarisen omistamissa neljässä tuotesäiliölaivassa ja kolmessa hinaajassa on suomalainen miehistö.

-Jos Nesteen uudet tankkerit menevät ulkomaalaisomistukseen tai vieraan lipun alle, se tietänee ulkomaalaisten merimiesten tuloa laivoille. Näin osa töistämme häviää ja samassa häviää suomalainen osaaminen. Tämä on uhka Suomen huoltovarmuudelle, Turo Ihalainen pohtii.

Merimiesten ammattikunnan alasajo ja kuljetusten siirtyminen vieraiden lippujen alle on Suomelle riski. Huoltovarmuuskeskuksen joulukuisen raportin mukaan merimiesten määrää ja tonnistoa pitäisi kasvattaa merkittävästi, jotta Suomen huoltovarmuus säilyisi.

-Onhan tässä riski. Omistaja voi halutessaan vaihtaa niin miehistön kuin laivan lipun mieleisekseen, Huoltovarmuuskeskuksen varautumispäällikkö Jukka Etelävuori sanoo.